
Meglepetések, és azok keresletre gyakorolt hatása a labdarúgásban

Kulcsszavak: váratlan eredmény, online érdeklődés, labdarúgás,
A labdarúgás kétségkívül az egyik legnépszerűbb sportág mind nemzetközi, mind hazai viszonylatban. Természetesen a labdarúgásban is, mint minden más sportág esetén, nem mindig a korábban esélyesnek kikiáltott csapat nyeri meg az adott mérkőzést vagy tornát. A csapatok értéke sokszor meghatározza a várakozást, miközben a sport, így a labdarúgás szépségét is pont az adja, hogy a pénz és eredmény között messze nem determinisztikus a kapcsolat. A dolgozatomban a labdarúgás világában, pontosabban az európai klubfutball ékkövének számító Bajnokok Ligájában előforduló meglepetések hatását vizsgáltam a csapatok iránti keresletre. A kutatás elméleti alapját a kimeneti bizonytalanság hipotézise adta, amely szerint egy csapat permanens erőfölénye csökkenti a bajnokság iránti érdeklődést, hiszen az izgalmi faktor természetes csökkenését okozza. A dolgozat két különböző meglepetés-indexet alkalmaz a modellekben magyarázó változóként: az egyik a csapatok vagyoni helyzetén, a másik pedig sportszakmai eredményességük alapján számszerűsíti a meglepetéseket. Az elemzésekhez a 2004 és 2023 közötti Bajnokok Ligája szezonok adatai szolgálnak alapul, amelyek tartalmazzák a csapatok piaci értékeit, UEFA-koefficienseit és egyéb releváns mutatókat. A kereslet mérésére a dolgozat proxy-ként a Google Trends adatait használja, a csapatokra történő internetes keresések számának változását elemezve. A modellezés során ANOVA illetve ANCOVA modelleket alkalmaztam a meglepetés-indexek és az online keresések közti kapcsolat vizsgálatára. Mind a négy elemzés eredményeként megállapítható, hogy minél inkább elmaradnak a csapatok a legmagasabb okozható meglepetéstől, annál inkább és annál nagyobb mértékben csökken az online érdeklődés irántuk. Az elemzések alapján az is megállapítható, hogy a negatív meglepetések, amit csalódásként élnek meg a szurkolók, nagyobb mértékben befolyásolják a keresletet.



